‘અલ્યા તું તો કેટલો બદલાઈ ગયો છે !’, બંને લગભગ એકસાથે એક જ જેવું બોલી, ભેટી પડ્યા ! અને મેં એને મારા બાહુપાશમાં જબ્બર રીતે ભીડી લીધો, અને જાણે શ્વાસ રૂંધાતો હોય એમ, ‘મારી નાંખવો છે કે શું…’ કહેતો એ છુટો પડ્યો. પણ શું કરું, હૈયાના રણની વીરડીમાં બે વર્ષે અમીછાંટણા થયા હતા તે એનો હરખ તો ઉભરાઈ જ આવે ને ! મેં એનો સમાન મારા ખભે લીધો, અને બંને મહીના કાંઠેથી જતા રસ્તા પરથી ગામ ભણી ચાલવા લાગ્યા. આમ તો રાકેશ વિજ્ઞાન ભણેલો હતો, પણ કવિતા અને સાહિત્યનો ગજબનો શોખીન ! અને હમણાં પણ એ જે રીતે મહીને નીરખી રહ્યો હતો એ જોતા એ ત્યાં બેસી કવિતા રચવાની વાતો કરે તો પણ મને સહેજ પણ આશ્ચર્ય ન થાય !